Euroopa Parlamendi ja nõukogu määrus (EÜ) nr 1128/2003,

16. juuni 2003,

millega muudetakse määrust (EÜ) nr 999/2001 seoses üleminekumeetmete kohaldamisaja pikendamisega

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 152 lõike 4 punkti b,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

olles konsulteerinud regioonide komiteega,

vastavalt asutamislepingu artiklis 251 sätestatud menetlusele [3]

ning arvestades järgmist:

(1) Euroopa Parlamendi ja nõukogu 22. mai 2001. aasta määrusega (EÜ) nr 999/2001, millega kehtestatakse teatavate transmissiivse spongioosse entsefalopaatia vältimise, kontrolli ja likvideerimise üksikasjalikud eeskirjad, [4] on loodud ühtne õiguslik alus kõigile transmissiivset spongioosset entsefalopaatiat käsitlevatele ühenduse õigusaktidele.

(2) 2) Määruses (EÜ) nr 999/2001 on kehtestud eeskirjad liikmesriigi, kolmanda riigi või mõne nende piirkonna staatuse määramiseks veiste spongioosset entsefalopaatiat (BSE) silmas pidades. Sellest staatusest (edaspidi "BSE staatus") tulenevad teatavad BSE piiramise suhtes ning teatavate elusloomade ja loomsete saaduste kaubanduse ja impordi suhtes võetavad meetmed. Määruses on sätestatud, et kuni BSE staatus ei ole määratud, tuleb vastu võtta üleminekumeetmed, mida kohaldatakse kuni kaks aastat.

(3) Komisjoni 29. juuni 2001. aasta määruses (EÜ) nr 1326/2001 [5] on sätestatud üleminekumeetmed, mida tuleb kohaldada kuni kaks aastat alates 1. juulist 2001.

(4) Määruses (EÜ) 999/2001 sätestatud BSE staatuse määramise kriteeriumide kasutamisel on tekkinud teatavaid probleeme. Komisjon on arutanud liikmesriikidega nende kriteeriumide võimalikku muutmist, et saavutada parem vastavus BSE staatuse ja ohu vahel. Nende arutelude tulemusi võivad oluliselt mõjutada suundumused rahvusvahelise episootiaameti rahvusvahelise loomatervishoiueeskirja BSE peatükis.

(5) Et võimaldada nende arutelude lõpuleviimist, tuleb pikendada üleminekumeetmete kohaldamisaega.

(6) Seetõttu tuleks määrust (EÜ) nr 999/2001 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 999/2001 artikli 23 teine lõik asendatakse järgmisega:

"Selle korra alusel võetakse üleminekumeetmed vastu ajavahemikuks, mis lõpeb hiljemalt 1. juulil 2005, et võimaldada üleminekut praeguselt korralt käesoleva määrusega kehtestatud korrale."

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 16. juuni 2003

Euroopa Parlamendi nimel

president

P. Cox

Nõukogu nimel

eesistuja

G. Papandreou

[1] 5. märtsi 2003. aasta arvamus (Euroopa Liidu Teatajas seni avaldamata).

[2] 14. mai 2003. aasta arvamus (Euroopa Liidu Teatajas seni avaldamata).

[3] Euroopa Parlamendi 3. juuni 2003. aasta arvamus (Euroopa Liidu Teatajas seni avaldamata) ja nõukogu 11. juuni 2003. aasta otsus.

[4] EÜT L 147, 31.5.2001, lk 1. Määrust on viimati muudetud komisjoni määrusega (EÜ) nr 650/2003 (ELT L 95, 11.4.2003, lk 15).

[5] EÜT L 177, 30.6.2001, lk 60. Määrust on muudetud komisjoni määrusega (EÜ) nr 270/2002 (EÜT L 45, 15.2.2002, lk 4).

--------------------------------------------------